Diari Oficial de la Generalitat Valenciana


Sumari del DOGV 7721, del 16-02-2016 (2016/1027)

RESOLUCIÓ de 12 de febrer de 2016, del director general de Relacions amb les Corts, per la qual es disposa la publicació del conveni entre l'Institut Nacional d'Estadística, la Conselleria d'Economia Sostenible, Sectors Productius, Comerç i Treball de la Generalitat i l'Agència Valenciana del Turisme en matèria d'estadístiques de turisme.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7721

Data del DOGV
:   16-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1027


Data del document
:   12-02-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 12 de febrer de 2016, del director general de Relacions amb les Corts, per la qual es disposa la publicació del conveni entre l'Institut Nacional d'Estadística, la Conselleria d'Economia Sostenible, Sectors Productius, Comerç i Treball de la Generalitat i l'Agència Valenciana del Turisme en matèria d'estadístiques de turisme. [2016/1027]  
L'Institut Nacional d'Estadística, la Conselleria d'Economia Sostenible, Sectors Productius, Comerç i Treball de la Generalitat i l'Agència Valenciana del Turisme han subscrit, prèvia tramitació reglamentària, el dia 30 de desembre de 2015, el conveni en matèria d'estadístiques de turisme.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 139/2016 i que figura com a annex d'esta resolució.  
  
València, 12 de febrer de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre l'Institut Nacional d'Estadística, la Conselleria d'Economia Sostenible, Sectors Productius, Comerç i Treball de la Generalitat i l'Agència Valenciana del Turisme en matèria d'estadístiques de turisme  
  
Madrid, 30 de desembre de 2015  
  
Reunits  
D'una part, Gregorio Izquierdo Llanes, president de l'Institut Nacional d'Estadística, en virtut del Reial Decret 2061/2011, de 30 de desembre, pel qual es disposa el seu nomenament, que actua en representació d'aquest i en l'exercici de les competències atribuïdes per l'article 5.2 del Reial Decret 508/2001, d'11 de maig, pel qual s'aprova l'Estatut de l'Institut Nacional d'Estadística.  
D'una altra part, Rafael Climent González, que actua com a conseller d'Economia Sostenible, Sectors Productius, Comerç i Treball, d'acord amb el que estableix el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat càrrec per al qual va ser nomenat per mitjà del Decret 8/2015, pel qual nomena vicepresidenta, consellers, secretària i portaveu del Consell, i que es troba autoritzat per a la firma del present conveni per acord del Consell de data 29 de desembre de 2015.  
I d'una altra part, Francesc Colomer Sánchez, secretari autonòmic i president de l'Agència Valenciana del Turisme, en virtut del que disposa l'article 5 del Decret 103/2015, de 7 de juliol, del Consell, pel que estableix l'estructura orgànica bàsica de la Presidència i de les conselleries de la Generalitat (DOCV 756, 08.07.2015), que intervé en aquest acte en nom i representació d'aquesta última entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, als efectes del present document, és el situat a València, carrer de Castán Tobeñas, número 77, ciutat administrativa 9 d'Octubre, torre II, planta tercera.  
  
La seua legitimació i representació per a aquest acte es deriva del que estableix l'apartat dos e de l'article 5 del referit Decret 209/2004, de 8 d'octubre, en la virtut del qual el president de l'Agència Valenciana del Turisme exercirà la representació permanent de l'Agència en la firma de convenis.  
  
  
Exposen  
  
Primer. Que l'Institut Nacional d'Estadística (INE) és un organisme autònom adscrit al Ministeri d'Economia i Competitivitat i entre les seues funcions, assignades per la Llei 12/1989, de 9 de maig, de la Funció Estadística Pública (LFEP), es troba l'execució de les operacions estadístiques que li encomana el Pla Estadístic Nacional i el perfeccionament de la seua metodologia i que quan la naturalesa de les esmentades estadístiques ho requerisca, podrà acordar la seua realització a través de la subscripció d'acords, convenis o contractes amb particulars o amb altres organismes de l'Administració de l'Estat, els quals quedaran també obligats al compliment de les normes de la mencionada llei.  
Segon. Que segons estableix el Reial Decret 265/2015, de 10 d'abril, pel qual es modifica el Reial Decret 1658/2012, de 7 de desembre, pel qual s'aprova el Pla Estadístic Nacional 2013-2016 i d'acord amb el que determina el Reial Decret 1085/2014, de 19 de desembre, pel qual s'aprova el Programa Anual 2015, de desenvolupament del pla mencionat, l'INE és, des de l'1 de maig de 2015, el responsable de l'operació estadística Moviments Turístics dels Espanyols (FAMILITUR), que passa a denominar-se Enquesta de Turisme a Residents (ETR) i des de l'1 d'octubre de 2015, responsable de les operacions estadístiques Moviments Turístics en Fronteres (FRONTUR), i Enquesta de la Despesa Turística (EGATUR).  
Tercer. Que l'Agència Valenciana del Turisme (AVT) és una entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011 de 26 d'agost del Consell, que en virtut del que estableix l'article 2 del seu reglament, té com a objectiu final la millora de la competitivitat, la qualitat del producte, la innovació tecnològica, la formació i el rendiment del sector turístic valencià, així com l'impuls, el desenvolupament i la millora de la reglamentació i ordenació d'aquest sector i qualsevol altre que li siga fixat expressament pel Consell, i figura entre les seues funcions la d'elaborar i difondre entre els distints agents del sector turístic la informació que puga ser-los útil en els distints camps de la seua activitat, tal com s'indica en l'article 3, apartat IV, del mencionat reglament.  
  
Quart. Que l'AVT, en desplegament del Programa Intel·ligència Competitiva de l'Eix I+D+i del Pla Estratègic Global del Turisme de la Comunitat Valenciana 2010-2020, està impulsant un marc estable de col·laboració amb altres administracions que facilite captar i difondre de forma sistemàtica informació estadística útil per a la presa de decisions estratègiques pels distints agents implicats. En particular, l'AVT és l'organisme responsable de l'operació estadística Indicadors de Demanda del Sector Turístic inclosa en l'últim Pla Valencià d'Estadística (PVE) vigent.  
Cinqué. La Conselleria d'Economia Sostenible, Sectors Productius, Comerç i Treball, (CESSPCT) a través de la Direcció General d'Economia, Emprenedoria i Cooperativisme (DGEEC) és l'òrgan de la Generalitat que assumeix les competències en estadística d'interés de la Generalitat, d'acord amb el que disposa el Decret 103/2015, de 7 de juliol, del Consell, pel qual estableix l'estructura orgànica de Presidència i de les conselleries de la Generalitat.  
Sisé. Que l'AVT i la DGEEC, a través de la Subdirecció General d'Estadística (SDGE), estan col·laborant en la millora i ampliació de la informació estadística del sector turístic.  
Seté. Que l'AVT va subscriure amb data 13 de desembre de 2013 un conveni de col·laboració amb Turespaña, com a responsable en aqueix moment de les operacions estadístiques de FRONTUR, EGATUR i FAMILITUR, a fi de disposar de dades desagregades de la Comunitat Valenciana per províncies i per a les destinacions de Benidorm i la ciutat de València.  
Huité. Que l'AVT, a fi de complir als objectius de l'operació estadística Indicadors de Demanda del Sector Turístic de l'últim PVE vigent, necessita continuar disposant de dades per províncies de la Comunitat Valenciana, així com per a Benidorm i la ciutat de València i considera que la manera més eficient en termes d'ús dels recursos públics i metodològicament més correcta és col·laborar amb l'INE per a desagregar les estadístiques FRONTUR i EGATUR per mitjà d'una ampliació de la mostra en aeroports i ports.  
Nové. Que tenint en compte l'increment mostral i les millores metodològiques que l'INE ha incorporat en la nova operació denominada Enquesta de Turisme a Residents (ETR) que substitueix FAMILITUR, l'AVT no estima necessari, en aquests moments, continuar amb l'ampliació a la Comunitat Valenciana de la mostra actual.  
Deu. Que, no obstant això, l'AVT està interessada a rebre les microdades dels viatges amb origen a la Comunitat Valenciana o destinació a la Comunitat Valenciana de la nova enquesta ETR per a, en col·laboració amb la DGEEC, dur a terme una explotació que li permeta complir de manera estable, a partir de l'1 de maig de 2015, data en què l'INE es fa càrrec d'aquesta operació, els objectius de l'operació estadística Indicadors de Demanda del Sector Turístic de l'últim PVE vigent.  
  
  
Per tot això l'INE, l'AVT i la CESSPCT consideren adequat subscriure el present Conveni de Col·laboració d'acord amb les següents  
  
  
Clàusules  
  
Primera. Objecte de l'acord  
El present conveni té per objecte establir els compromisos de coordinació tècnica i suport metodològic entre l'INE, l'AVT i la DGEEC per a l'ampliació de la mostra de les operacions estadístiques FRONTUR i EGATUR a la Comunitat Valenciana, a fi de disposar de grandàries mostrals suficients per a desagregar les estadístiques per províncies així com per a Benidorm i la ciutat de València. La mostra total de l'àmbit de la Comunitat Valenciana quedarà constituïda per la mostra dissenyada per l'INE per a complir els objectius generals de les operacions (d'ara en avant mostra general) i una mostra complementària, per a fins propis de la Generalitat (d'ara en avant mostra ampliada).  
  
Així mateix l'INE proporcionarà a l'AVT les microdades dels viatges amb origen a la Comunitat Valenciana o destinació a la Comunitat Valenciana que obté de la seua Enquesta de Turisme de Residents.  
  
Segona. Compromisos i actuacions de les parts  
L'INE assumeix els compromisos següents:  
1. Definir la metodologia, els processos i els instruments d'arreplega de dades de les estadístiques FRONTUR i EGATUR, i la seua aplicació a la mostra ampliada en l'àmbit de la Comunitat Valenciana, fent partícip l'AVT i la DGEEC de les esmentades metodologies, incloent-hi els processos de tractament de microdades i elaboració i calibratge d'estimacions.  
2. Realitzar els treballs de disseny de l'ampliació mostral de forma consensuada amb l'AVT i la DGEEC.  
3. Atés que les estadístiques són mensuals i no és possible dur a terme els procediments de verificació d'igualtat d'estimacions, la integració de la mostra ampliada en el fitxer nacional dependrà de si l'arreplega de la mostra ampliada es realitza o no per la mateixa empresa que la mostra general. En el cas que una mateixa empresa realitze l'arreplega d'ambdues mostres, l'INE integrarà en un fitxer únic les dades d'ambdues mostres, calculant els factors d'elevació corresponents, que passaran a formar part del fitxer de microdades nacional. En el cas que l'arreplega de la mostra ampliada es realitze per una altra empresa que la mostra general, l'INE remetrà mensualment a l'AVT el fitxer amb la mostra general a fi que aquesta, en col·laboració amb la DGEEC, l'integre amb la mostra ampliada i calcule els factors d'elevació corresponents, calibrant les principals estimacions nacionals a la comunitat autònoma. La mostra ampliada, en aquest cas, no formarà part del fitxer de microdades nacional.  
  
4. Comunicar a l'AVT i la DGEEC qualsevol modificació de les operacions FRONTUR i EGATUR que afecte la Comunitat Valenciana abans que aquesta modificació siga efectiva.  
5. Facilitar a l'AVT un informe mensual amb l'estat de situació de l'arreplega de la mostra general de les operacions de FRONTUR i EGATUR.  
6. El INE proporcionarà a l'AVT mensualment les microdades sense identificació de l'ETR, corresponents als viatges amb origen a la Comunitat Valenciana o amb destinació a la Comunitat Valenciana finalitzats en cada mes de referència. Respecte a les dades de l'any 2015 el seu enviament serà trimestral i s'iniciarà amb les dades de febrer i març a finals del mon de juliol. Respecte a la informació de 2016 i successius, l'enviament es realitzarà mensualment de manera que les microdades del mes de referència m es rebran aproximadament en el m +85 dies, és a dir, dos dies hàbils abans de l'eixida de les notes de premsa publicades per l'INE basant-se en el calendari establit.  
D'altra banda, l'AVT i la DGEEC assumeixen els següents compromisos i actuacions:  
1. La AVT aplicarà la metodologia, els processos i els instruments d'arreplega de dades per a la mostra ampliada a la Comunitat Valenciana, proposats per l'INE, que seran els anàlegs als aplicats per l'INE en les operacions FRONTUR i EGATUR, per a la mostra general.  
2. La AVT remetrà, en el cas que l'empresa que realitza l'arreplega de la mostra ampliada siga la mateixa que la que realitza l'arreplega de la mostra general, les microdades corresponents a l'ampliació de mostra de la Comunitat Valenciana, d'acord amb el format i les característiques de la informació continguda en aquests proposada per l'INE, en consonància amb els requeriments de la mostra general de FRONTUR i EGATUR.  
En el cas que l'empresa que realitza l'arreplega de la mostra ampliada siga distinta que la que realitza l'arreplega de la mostra general, integrarà en un únic fitxer la mostra general, rebuda de l'INE, amb la mostra ampliada i calcularà, en col·laboració amb la DGEEC els factors d'elevació tal com s'ha descrit en els punts referents als compromisos de l'INE.  
3. La Agència Valenciana del Turisme amb l'objecte de continuar disposant de la informació desagregada per províncies, així com de la informació relativa a Benidorm i València, donant continuïtat a les sèries estadístiques disponibles des de 2011, contractarà a partir de 2016 l'ampliació de mostra que, d'acord amb la metodologia facilitada per l'INE, permeta disposar d'aquesta informació estadística.  
L'estimació de la despesa per al període 2016-2019 que es derivaria per a l'Agència Valenciana del Turisme corresponent a l'ampliació de mostra de l'operació estadística FRONTUR-EGATUR és la que figura en la taula següent:  
  
Exercici Total anual sense IVA  
2016 98.000 -  
2017 84.000 -  
2018 70.000 -  
2019 52.500 -  
Previsió total període 0547-3396 505.500 -  
  
  
La contractació de l'ampliació de mostra de l'operació estadística FRONTUR-EGATUR per a l'exercici 2016, s'efectuarà a càrrec del programa 361, capítol II, sistema d'informació estadística, de l'Àrea de Foment de la Competitivitat Turística, fins a la quantitat màxima de noranta-huit mil euros (98.000 ?).  
Aquesta contractació s'efectuarà seguint el que estableix el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic i quedarà condicionada a l'existència de crèdit adequat i suficient en els pressupostos de l'Agència Valenciana del Turisme per a cada any.  
4. La AVT realitzarà la tabulació i difusió de resultats de les operacions de FRONTUR i EGATUR al nivell de desagregació de províncies i per a les destinacions de Benidorm i ciutat de València a fi de complir els objectius de les operacions autonòmiques.  
  
Tercera. Condicions relatives a l'ús i intercanvi i difusió de la informació  
Les parts firmants podran realitzar, sota la seua responsabilitat, les explotacions desagregades de les dades, corresponents a l'ETR, FRONTUR i EGATUR de la Comunitat Valenciana, que consideren convenient, tenint en compte les limitacions que es deriven del disseny de les mostres. En tot cas es respectarà la coherència dels resultats publicats per a l'àmbit de la Comunitat Valenciana de manera que els agregats per al total siguen els que obté l'INE.  
L'INE facilitarà les microdades de FRONTUR i EGATUR a l'AVT amb dos dies d'antelació a la seua difusió pública, per a ús intern d'aquesta o en col·laboració amb la SDGE. Tant l'AVT com la DGEEC es comprometen a no divulgar l'esmentada informació fins que siga publicada per l'INE, respectant els calendaris de disponibilitat de les estadístiques.  
En les publicacions o qualsevol altre producte de difusió que realitzen sobre la base de la informació intercanviada qualsevol de les institucions firmants es farà referència a la font originària i a la col·laboració de l'altra part.  
  
Quarta. Secret estadístic  
L'INE, l'AVT i la DGEEC es responsabilitzaran, en els seus respectius àmbits, que la informació intercanviada, si està protegida pel secret estadístic, s'utilitze de manera que la protecció de les dades individuals quede totalment garantida, i tot el personal que participe en les operacions estadístiques relacionades amb l'esmentada informació intercanviada quedarà sotmés a l'obligació de preservar el secret estadístic així com les altres restriccions que es deriven de la Llei 12/1989, de 9 de maig, de la Funció Estadística Pública i la Llei 5/1990, de la Generalitat Valenciana, d'Estadística de la Comunitat Valenciana.  
  
  
Cinquena. Comissió de coordinació i seguiment  
Es crea una comissió de seguiment del conveni amb les funcions següents:  
- Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
- Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
- Acordar el detall dels calendaris de les actuacions.  
- Elaborar els documents tècnics en què es detallaran les necessitats d'informació de l'una i l'altra part d'acord amb els plans estadístics i dur a terme la seua actualització.  
- Elaborar els informes que des de l'INE i la Generalitat, es necessiten en relació amb el seguiment i l'avaluació d'aquest acord.  
La comissió de seguiment estarà constituïda de forma paritària INE-Generalitat per membres nomenats per les parts firmants de comú acord i la presidirà la persona designada pel president de l'INE. La comissió de seguiment del present conveni es reunirà almenys una vegada a l'any i sempre que ho sol·licite qualsevol de les parts.  
Per part de la Generalitat, es remetrà una còpia de les actes, acords o informes que, si és el cas, emeta la comissió de seguiment en el desplegament i execució de les seues funcions al director de l'AVT.  
Podran constituir-se grups de treball formats paritàriament per tècnics de l'INE i de la Generalitat.  
  
Sisena. Inexistència d'intercanvi econòmic entre les parts  
En el present conveni no hi ha intercanvi econòmic entre cap de les tres institucions que el subscriuen.  
  
Setena. Vigència del conveni  
El present conveni entrarà en vigor el dia que es firme, tindrà una duració de quatre anys des d'aqueixa data, i podrà prorrogar-se anualment per acord exprés de les parts.  
  
Huitena. Causes de resolució  
Serà causa de resolució del present conveni el mutu acord entre les parts, així com la denúncia del seu incompliment, per mitjà de preavís comunicat de forma fefaent a la part incomplidora amb un mes d'antelació. En tot cas, les parts es comprometen a finalitzar les activitats que estiguen en curs d'execució, d'acord amb l'informe, que a aquest efecte, elabore la comissió de coordinació i seguiment.  
  
Novena. Règim jurídic i jurisdicció aplicables  
El present conveni té naturalesa administrativa i es troba exclòs del Text Refós de la Llei de Contractes del Sector Públic aprovat per Reial Decret Legislatiu 3/2011, de 14 de novembre, en virtut del seu article 4.1.c. Així mateix es regula pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i pel Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre. L'Agència Valenciana en la contractació de la mostra de l'operació estadística FRONTUR-EGATUR s'ajustarà pel que disposa el Reial Decret 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
  
D'altra banda, segons el que disposa l'article 8.3 de la Llei 30/1992 mencionada, les qüestions litigioses que es puguen suscitar durant la vigència del conveni seran sotmeses a la jurisdicció contenciosa administrativa, de conformitat amb la seua Llei reguladora 29/1998, de 13 de juliol.  
  
I en prova de conformitat, amb voluntat d'obligar-se i complir de bona fe, totes les parts subscriuen el present document en exemplar triplicat i a un sol efecte, en el lloc i la data abans indicats.  
  
El president de l'Institut Nacional d'Estadística: Gregorio Izquierdo Llanes.  
El conseller d'Economia Sostenible, Sectors Productius, Comerç i Treball: Rafael Climent González.  
El secretari autonòmic i president de l'Agència Valenciana del Turisme: Francesc Colomer Sánchez.